Roboti bi mogli da dobiju mačije brkove
Mnoge životinje imaju toliko osetljive brkove da mogu prilično dobro da njima ”pročitaju“ razne oblike i prepreke.
Dva naučnika sa univerziteta Evanston, u državi Ilinoi, razvila su osetljive veštačke brkove od čelika i plastike, koji takodje mogu dosta dobro da ”čitaju“ predmete koje dodiruju. Raniji pokušaju konstruisanja ovakvih senzora oslanjali su se na kompleksne kompjuterske programe za obradjivanje podataka dobijenih registracijom pokreta svakog elastičnog štapića. Ovi novi brkovi izračunavaju takozvani ”obrtni momenat“ na mestu na kome je brk pričvršćen za podlogu. U tu svrhu, pronalazači su na metalni stubić pričvrstili četiri elastične čelične žičice, različite dužine. Svaka od njih je u dnu imala po četiri senzora od kristala kvarca, minerala koji, kao što je poznato, ima osobinu da proizvodi slabu struju kada se na njega mehanički deluje. Ta pojava, poznata kao piezoelektricitet, korišćena je nekada u takozvanim kristalnim gramofonskim zvučnicama. Kada su zatim naučnici ta četiri veštačka ”brka“ prevlačili preko različitih neravnih površina na kompjuteru su dobili njihovu prilično dobru reprodukciju. Slični plastični ”brci,“ potopljeni u vodu, registrovali su različita podvodna strujanja. Naučnici kažu da bi ovakvi ”brkati senzori“ mogli da se ugradjuju u razna robotska kopnena ili podvodna vozila, jer su znatno jeftiniji i jednostavniji od laserskih. Naravno, uz ograničenje da njihova oseljivost zavisi od dužine brkova.